
Prezentul raport are obiectivul de a descrie situația actuală în Moldova în materie de audit, inspectare, autorizare și acreditare în domeniile donării și transplantului de organe pentru a contribui la îmbunătățirea organizațiilor și politicilor de tratament în aceste domenii de activitate. 

Obiectivele misiunii
I. A descrie situația actuală a sistemului moldovenesc de audit, inspectare, autorizare și acreditare în domeniul transplantului  

II. A evalua conformitatea dintre legislația moldovenească și legislația europeană din acest domeniu 
III. A propune recomandări privind îmbunătățirea sistemului, în vederea elaborării unei legislații armonizate în domeniul transplantului 
Sumar
1) Context 
2) Analiza situației
3) Situația specifică a activităților de asistență medicală în domeniul reproducerii 
4) Recomandări
5) Concluzii
Context
Ministerul Sănătății are un proiect ambițios de îmbunătățire a politicii sale în domeniul transplantului.
În prezent, sunt implementate numeroase acțiuni energice de colaborare internațională cu agențiile din țările vecine și din Europa de Vest. 
Deja există o anumită experiență în acest domeniu: 
· în perioada 1982 – 1999, au fost practicate transplanturi de organe prelevate imediat după stopul cardiac la donatori 
· prelevări de la donatori în stare de moarte cerebrală au fost realizate în perioada 1999 - 2003.

De menționat existența unei colaborări dintre autoritățile competente și biserica ortodoxă în materie de percepție și acceptare din partea populației.  
În prezent, împreună cu autoritățile din domeniul justiției, sunt desfășurate activități axate pe responsabilitățile penale în materie de menținere după diagnosticul de moarte cerebrală (care nu este asimilată cu moarte « biologică »). 
Pentru a consolida și promova transplantul de organe, țesuturi și celule, în 2013, un obiectiv primordial al Agenției de Transplant din Moldova a constituit sensibilizarea opiniei medicale  și publice. 
Analiza situației
Legea nr. 42 din 6 martie 2008 cu privire la prelevarea și transplantul de organe, țesuturi și celule umane stabilește următoarele principii de bază: dispoziții generale, organizarea activității în domeniul transplantului; modalitățile de autorizare a activităților de prelevare și transplant de organe, țesuturi și celule umane; condițiile pentru prelevarea de organe, țesuturi și celule umane de la cadavre și donatori vii; atribuțiile comisiei independente de avizare; selectarea donatorilor și stocarea țesuturilor și celulelor; trasabilitatea, vigilența; interdicția de obținere a profitului; protecția donatorului; finanțările; responsabilitatea juridică. 

Autoritatea competentă a fost creată în luna mai 2010 prin fondarea Agenției de Transplant din Moldova (ATM).  ATM, în calitate de persoană juridică, dispune de propriul său statut juridic și este în subordinea  Ministerului Sănătății.
Există un Program național de transplant 2012-2016 și diferite protocoale clinice elaborate la nivel național (Protocolul privind transplantul de cornee din 2013, Protocolul ce definește moartea cerebrală din 2013).

Începînd cu anul 2010, au fost elaborate o serie de acte normative care clarifică și consolidează cadrul regulatoriu al transplantului (diferite Hotărîri de Guvern și decizii ale Ministerului Sănătății).

Sunt identificate și stipulate necesitățile sănătății publice, fiind vorba de o cerere a populației din Moldova recunoscută de autorități:

· Actualmente, conform unor surse din cadrul Ministerului Sănătății, aproximativ 700-800 pacienți din Moldova necesită transplant de organe (rinichi, ficat sau inimă). 
· Din totalul de 470 pacienți în dializă, 200 ar avea nevoie de un transplant renal.
· Aproximativ 300 pacienți sunt purtătorii unui diagnostic de insuficiență hepatică. 
· 200 persoane necesită un transplant cardiac.
Îngrijirea pacientului (înainte de transplant, în timpul transplantului, post-transplant) este organizată în cadrul spitalelor autorizate și rețelei naționale de servicii medicale. 
În general, echipa de coordonare a prelevării din spitalul autorizat organizează prelevările și transportul grefelor la spital sau la recipienți, în comun cu echipele căreia ATM le-a atribuit grefele. De-asemenea, organizează și prelevările de țesuturi.

Consimțămîntul este obținut de către echipa de transplant. Obținerea consimțămîntului din partea familiei pentru persoanele decedate este mai dificilă și generează probleme de etică.  

Lista de așteptare a pacienților și donatorilor vii este gestionată de către ATM.  
În prezent, sunt în proces de dezvoltare structurile existente și oferta de servicii medicale:

· În conformitate cu recomandările ATM, Ministerul Sănătății a autorizat șapte instituții medicale în 2011, patru în 2012 și trei în 2013. 

· În 2013: 10 instituții sanitare autorizate pentru transplantul de organe și 7 (urmează a fi confirmat de către ATM) pentru a efectua prelevări.

· În prezent, prelevările și conservarea organelor pentru transplant se realizează exclusiv în instituțiile medicale autorizate de Ministerul Sănătății, la propunerea ATM.   

· În 2013, la Spitalul Clinic Republican au fost efectuate trei transplanturi hepatice. Intervențiile chirurgicale au fost realizate de către o echipă medico-chirurgicală din Moldova, în colaborare cu o echipă de medici români.   
· În 2013, au fost efectuate cu succes șase transplanturi renale de la donatori vii.
· În 2013, a fost emisă autorizația pentru Banca de țesuturi.
A fost instituit un sistem de organizare:

· Definirea misiunilor, organizarea activităților ATM și alocarea resurselor (materiale, financiare, documentare, umane) sunt în proces de realizare.
· ATM trebuie să programeze, să ajute la elaborarea programelor, să țină registrul transplanturilor (Baza registrelor din Moldova este în proces de elaborare, etc.) 

· ATM a finalizat în 2013 proiectul de modificare a Legii nr. 42 din martie 2008 și a propus Guvernului versiunea finală. În prezent, proiectul modificat este în proces de examinare de către Parlamentul Moldovei. 
· Acreditarea este efectuată de către Consiliul Național de Evaluare și Acreditare (inspirat din modelul francez HAS (Haute Autorité de Santé –Înalta Autoritate pentru Sănătate) )
· În 2011, a fost creat registrul pacienților ce necesită dializă. 

· În 2012,  au fost desemnați 8 coordonatori medicali.
· Sistemul informațional „Transplant” este în proces de dezvoltare. 
· Există proceduri de control bazate pe controlul exhaustiv al echipamentului necesar, precum și al competențelor și experienței medicilor. 

· Echipele sunt motivate. În prezent sunt realizate diverse lucrări pentru a perfecționa dispozitivele și ansamblul activităților preconizate. 

Cost important în raport cu PIB-ul Moldovei :
· Costul estimat al transplantului renal este de 450 000 lei, iar costul estimat al unui transplant hepatic este de 1,2 milioane lei.
· Guvernul stabilește numărul maximal de transplanturi finanțate de către Stat. Ministerul Sănătății a specificat că pentru anul 2014 sunt programate 22 transplanturi de rinichi și 10 transplanturi de ficat.
· Finanțarea ATM este asigurată de la Bugetul de Stat. Costul intervențiilor chirurgicale pentru persoanele asigurate este acoperit de Compania Națională de Asigurări în Medicină.   
O necesitate crescîndă de instruire a specialiștilor :

· Un program de instruire continuă aprobat de către Ministerul Sănătății. 
· Personalul instituțiilor care se implică direct în activități  dispune parțial de calificările necesare pentru executarea sarcinilor și trebuie să-și ridice nivelul de instruire:
· În 2012, 13 medici au fost instruiți în domeniul transplantului. 
· În conformitate cu Planul de activitate al ATM, 4 persoane (2 în 2012 și 2 în 2013) au urmat cursuri de instruire continuă în domeniul sănătății publice la Universitatea de Stat de Medicină și Farmacie (USMF« Nicolae Testemițeanu»).
· Problemă actuală identificată de către ATM: necesitatea de instruire în urologie  ambulatorie (profilul Chirurgie) și management strategic.
Cadrul instituțional în domeniul sănătății publice este format din următoarele instituții :

· Ministerul Sănătății – care este organul central al administrației publice centrale în domeniul sănătății.  

· Serviciul de Stat de Supraveghere a Sănătății Publice – care este autoritatea de stat cu competențe de supraveghere a sănătății publice din țară.
În conformitate cu legislația Republicii Moldova (Hotărîrea Guvernului Republicii Moldova nr. 384 din 12.05.2010), la nivel teritorial, Serviciul de Supraveghere de Stat a Sănătății Publice asigură coordonarea și realizarea activităților de sănătate publică prin intermediul Consiliilor pentru Sănătate Publică (organe teritoriale care sunt instituite și funcționează în conformitate cu un regulament aprobat de către Ministerul Sănătății).  

Acest serviciu constituie un sistem centralizat unic, condus de Medicul Șef Sanitar de Stat din Republica Moldova și care, de altfel, este vice-ministrul sănătății. 
În prezent, sistemul include două nivele ierarhice: 
· primul nivel este reprezentat de către Ministerul Sănătății și direcțiile sale, 
· al doilea nivel este reprezentat de Centrul Național de Sănătate Publică, Centrele de Performanță de Sănătate Publică și Centrele teritoriale de sănătate publică.  

Medicul Șef Sanitar de Stat al teritoriului și adjuncții săi exercită supravegherea de stat a sănătății publice în teritoriul administrativ respectiv.  

Centrul Național asigură bazele politicii și strategiilor de sănătate publică, elaborează proiecte de regulamente sanitare, metodologii, asigură activitățile de cercetare și expertiză cu utilizarea tehnologiilor de vîrf, precum și orice alte activități în domeniul sănătății publice.  

Centrele de Performanță de Sănătate Publică sunt create de către Ministerul Sănătății în cadrul centrelor teritoriale de sănătate publică (capacitate și competențe extinse în domeniul supravegherii de stat a sănătății publice).
Cu privire la autorizarea unei instituții pentru o activitate de transplant și/sau prelevare 

· Autorizarea unei instituții pentru o activitate de transplant și/sau prelevare este acordată de către Ministerul Sănătăți, după avizare din partea Agenției de Transplant din Moldova. 
· Criteriile de autorizare a instituțiilor sunt elaborate și aprobate de către Ministerul Sănătății. 
· Criteriile de autorizare a Băncii de țesuturi și celule umane au fost stabilite prin Ordinul Ministerului Sănătății al Republicii Moldova, în conformitate cu 2006/86/CE. 
· Criteriile principale de autorizare iau în considerație: competențele resurselor umane, localurile, echipamentul, materialele necesare, sistemul informațional, sistemul de vigilență. 

· ATM recepționează cererile de autorizare și evaluează instituțiile supuse procesului de autorizare, în dependență de activitatea solicitată (de prelevare și/sau transplant) prin prisma respectării criteriilor menționate mai sus. 
· Inspectarea activității (corespunderea regulamentară cu dosarul de autorizare, bunele practici), analiza și gestionarea riscurilor sunt efectuate în comun de către unul sau cîțiva reprezentanți ai ATM și unul sau cîțiva reprezentanți ai ministerului, dacă este necesar: 
· Aspectele ce țin de securitatea sanitară sunt controlate în prealabil de către organele teritoriale ale Serviciului de Supraveghere de Stat a Sănătății Publice. 

· ATM recomandă măsuri corective și instituția autorizată realizează aceste măsuri  (exemplu: se acordă autorizații pentru o durată de 6 luni instituțiilor care îndeplinesc parțial criteriile de autorizare). 

Cu privire la inspectarea și controlul unei instituții în vederea autorizării unei activității de transplant și/sau prelevare 
· ATM are misiunea de a crea și menține un sistem de evaluare și control al tuturor activităților de donare și transplantare. 

· ATM planifică și organizează inspecții cel puțin o dată pe an și în dependență de necesități.

· ATM își dezvoltă misiunile sale de inspectare în cadrul unui demers global de calitate cu scopul de a favoriza managementul utilizatorilor în cel mai operațional mod posibil. Totodată, pentru a menține o dinamică în demersul lansat în raport cu instituțiile, operațiunile sale de control necesită în mod natural să fie reiterate în timp. 
· După orice inspectare, se elaborează un raport de inspecție ce include cerințele de ajustare. În general, ATM notifică măsurile de redresare a situației și/sau indicațiile ce urmează a fi integrate pe parcursul unui termen stabilit.
· « Evaluatorii » verifică dacă instituțiile autorizate mențin și/sau corectează condițiile de autorizare și deficiențele constatate pe parcursul evaluării care a precedat autorizarea. 

· Echipa medicală a ATM care participă la inspectarea instituțiilor semnează « raportul de inspecție » în calitate de « evaluatori ». 
· Are loc monitorizarea sistematică a deciziilor luate de către minister după o procedură de inspectare, organizîndu-se eventual o a doua inspecție la distanță (peste 6 luni – 1 an) menită să verifice eliminarea disfuncțiilor care fuseseră semnalate în cadrul primei inspecții. 
· Rareori se ajunge la suspendarea activității sau a serviciului controlat. În asemenea cazuri, se efectuează monitorizarea structurii respective pentru a supraveghea buna executare a indicațiilor și  recomandărilor. 
· ATM verifică condițiile de autorizare a instituțiilor:

· « Evaluatorii» de la ATM verifică competențele, condițiile de organizare și funcționare, în conformitate cu bunele practici naționale. 
· În principiu, ATM încearcă să recomande măsuri corective, în caz de necesitate, și să dea indicații sau recomandări; însă realitatea pare a fi destul de rudimentară, deoarece, în pofida ne-îndeplinirii criteriilor (igienă și securitate sanitară, calificarea specialiștilor, sistem deficient de biovigilență), autorizațiile sunt menținute.   
· O atenție deosebită trebuie acordată containerelor de transport, fiind necesar de a descrie procedurile de curățare a acestora, precum și modalitățile de ambalare a grefelor și a lichidelor de conservare utilizate. 

· În general, în baza datelor disponibile (rapoarte privind inspecțiile efectuate de ATM), nu s-a constatat: 
·  controlul corespunderii personalului, localurilor, echipamentelor și materialelor cu activitatea supusă raportării;
· verificarea calității managementului, în special pentru dosarele medicale;
· evaluarea recurenței incidentelor și a efectelor nedorite: trebuie de-asemenea evaluată semnalarea la nivel național a evenimentelor indezirabile grave sau a evenimentelor critice (calitate, termeni), precum și încurajarea unor mai bune atitudini preventive prin biovigilență;
· verificarea procedurilor de gestionare a crizelor în instituție;  
· disponibilitatea documentelor de evaluare anuală a activităților pe instituție autorizată. 

Numeroase deficiențe mai persistă încă la diverse nivele: 
· În general, echipamentul și nivelul tehnic al localurilor încă nu corespund standardelor europene. 

· Agenția de Transplant din Moldova funcționează ca instituție birocratică centralizată. Condițiile de muncă ale actorilor de pe prima linie sunt dificile.
· Remunerarea personalului medical și para-medical nu este satisfăcătoare. 
· Transpunerea reglementărilor europene nu este suficientă. Un aspect deosebit de important este capacitatea tehnică și financiară, care va permite aplicarea prevederilor legislative.   
· Sunt constatate carențe în ceea ce privește instrumentele ce stau la dispoziția corpului de inspecție. 
· Nu se realizează transpunerea instituțională a diferitor protocoale naționale (exemplu : propunere de transplant făcută unui pacient din partea centrului de transplant/specialistului de proximitate). 

· Mai există încă confuzii, la nivel metodologic, între conceptele de audit, inspecție și control.
· Controlul instituțiilor este realizat de către o echipă mixtă a Ministerului Sănătății și ATM, iar rapoartele sunt de regulă semnate în comun. În cadrul unor asemenea controale, inspectorul nu este împuternicit explicit în scris de către autoritatea competentă.  
· În ceea ce privește securitatea sanitară, Direcția Sănătate Publică emite un avertisment prealabil.
Toate aceste garanții trebuie confirmate la toate nivelele de intervenție: în cadrul ATM, Ministerului Sănătății și instituțiilor autorizate.
Situația specifică a activităților de asistență medicală în domeniul reproducerii
Cadrul legislativ cu privire la aceste activități nu este clar. Legea nr. 42 din 6 martie 2008 nu reglementează în mod explicit transplantul de celule reproductive. 

Ministerul Sănătății n-are o poziție coerentă cu referire la acest subiect. 
Conform datelor analizate, activități de « reproducere asistată medical » (RAM) au loc doar în instituțiile private. 
Normele de calitate, dacă există, n-au fost puse la dispoziția experților în timpul misiunii. 
Autorizațiile instituțiilor n-au fost verificate.
Nu există măsuri adaptate de inspecție și control.

Nu există proceduri de vigilență sau de trasabilitate în domeniu. Nu există un sistem de management al calității.
Specialiștii pe care i-am întîlnit se opun integrării activităților de RAM în cîmpul de competențe ale ATM.
· Oricum, o asemenea abordare ar necesita o consolidare considerabilă a personalului Agenției.  
Recomandări
1. A continua consolidarea cadrului instituțional și legislativ. 
2. A spori capacitatea totală de inspectare a resurselor umane din cadrul ATM pentru a putea efectua cu regularitate controlul instituțiilor autorizate. 
3. A elucida rolurile și legăturile dintre ATM, Ministerul Sănătății/ instituțiile inspectate: 
a. coordonarea, supravegherea, reglementarea prevederilor privind activitățile de transplant de către ATM; 
b. inspecție și măsuri de control din partea structurilor de control care există în sănătatea publică  (Serviciul de Supraveghere de Stat a Sănătății Publice);  
c. suspendarea sau retragerea autorizației, precum și a acreditării ar trebui să se producă la propunerea structurilor de control în domeniul sănătății publice plasate în subordinea Ministerului Sănătății;   

d. trebuie acordată o atenție deosebită gestionării riscurilor de conflicte de interese dintre echipa de inspectori și specialiștii sau instituțiile inspectate;  

e. ar trebuie dezvoltată mutualizarea prelevării pentru organele intra-abdominale (ficat, rinichi) pentru a facilita activitatea acestor organizații costisitoare și complexe. 

4. Consolidarea dispozitivului de inspecție și control în conformitate cu recomandările de bune practici ale statelor-membre ale UE (a se vedea Proiectul EUSTITE):
a. Îmbunătățirea calității procedurilor de înainte, în timpul și după inspecție: 
i. Ar trebui de examinat un număr reprezentativ de dosare medicale pentru a garanta aplicarea normelor de securitate și calitate (a verifica în fiecare centru în jur de 10 dosare medicale selectate la întîmplare); 
ii. Ar putea fi organizate audituri comune între statele-membre pentru a întruni un nivel suficient de expertiză necesar pentru efectuarea inspecțiilor (în aspecte organizaționale ce țin de personal, responsabilități, structură, echipament, material, autorizații, convenții, documente, baze de date, selectarea donatorilor, prelevare, procedee, trasabilitate, sistem de vigilență, etc.);
iii. Stabilirea criteriilor de programare și prioritizare a inspecțiilor (exemplu : criterii bazate  pe evaluarea riscurilor, legate de indicatorii identificați).
b. Îmbunătățirea calității rapoartelor de inspecție: va fi necesar de verificat cerințele tehnice, de identificat dificultățile majore, de definit esența și gravitatea insuficiențelor,  de verificat dacă fiecare instituție autorizată realizează obiectivele fixate, ținînd cont de bunele practici și analizînd riscurile (biovigilență):
i. a propune modele de dosar al procedurii de pregătire, de raport de inspecție a unei bănci de țesuturi, de raport-tip de inspecție, de decizie privind autorizarea …
c. A asigura transparența în ceea ce privește performanțele sistemului. A identifica cel puțin indicatorii de performanță, a compara concluziile inspecțiilor în timp.
5. A îmbunătăți cunoștințele, competențele, practicile specialiștilor:
a. Consolidarea calificării și instruirii personalului:
i. Ar trebui de efectuat o procedură de analiză a necesităților de instruire ale personalului responsabil de inspectare pentru a le permite inspectorilor să întreprindă inspecțiile în conformitate cu procedurile stabilite de către autoritatea competentă.
ii. Inspectorii ar trebui să beneficieze de instruire privind următoarele subiecte: principiile generale ale transplantului, cunoștințe de bază privind procedeele și echipamentele utilizate, reglementări de bază aplicabile dispozitivelor medicale, legislația farmaceutică, igiena în general, gestionarea riscurilor, vigilența și supravegherea epidemiologică pentru a fi capabili de a merge în același pas cu schimbările tehnice și juridice.
iii. Perfecționarea cunoștințelor privind evaluarea riscurilor și gestionarea calității. 

b. Crearea instrumentelor practice, suporturilor tehnice pentru a orienta și informa inspectorii:
i. Elaborarea unui ghid care ar putea propune specialiștilor exemple practice europene de aplicare a legislației.

ii. Elaborarea manualelor de instruire și a referințelor. 
iii. Elaborarea grilelor unui manual de auto-evaluare pentru echipele de transplant care pot include întrebări referitoare la management, localuri și echipament, instruire și cercetare, organizarea procesului de transplant, calitate și gestiunea riscurilor. 
6. Consolidarea comunicării și colaborării dintre instituții. 
Concluzii
Angajamentul politic și financiar al Guvernului este esențial pentru dezvoltarea acestui program în mod operațional.  

Buna funcționare a sistemului de autorizare, inspectare și control este o condiție prealabilă pentru realizarea normelor de calitate și securitate a organelor umane destinate transplantului și acest sistem necesită suport, dezvoltarea capacităților și a competențelor (calificarea, instruirea inspectorilor). 

În ansamblu, transpunerea normelor de calitate și de securitate ale directivei 2004/23/ CE din 31 martie 2004 în reglementările și recomandările de bune practici din Moldova este satisfăcătoare.  Marea majoritate a prevederilor naționale corespund prevederilor europene. Totuși, urmează a fi rezolvate unele probleme care mai persistă. 

Sunt necesare eforturi susținute pentru a responsabiliza mai mult și a implica actorii de pe prima linie (prelevatori, transplantatori). 
În primul rînd, este necesar un cadru multilateral eficient în materie de securitatea serviciilor medicale pentru a garanta un grad înalt de protecție a sănătății publice.   
O precondiție indispensabilă pentru dezvoltarea dispozitivului de transplant este consolidarea globală a securității și accesului la servicii medicale, înlăturînd dezechilibrele existente. 
De altfel, este important de a crea un sistem de gestionare a calității în instituții.

De-asemenea, este necesar de a pune la dispoziția corpului de inspecție noi instrumente pentru a consolida efectivitatea dreptului. 
În al doilea rînd, trebuie de ținut cont de necesitățile de instruire și finanțare. 
La fel, va fi necesar de clarificat rolurile respective și coordonarea dintre minister și ATM. O asemenea abordare va corespunde bunelor practici existente în cadrul UE. 
Este important ca măsurile financiare să fie transparente, ca convențiile să fie discutate în mod clar și imparțial și ca conflictele de interese să fie evitate, în conformitate cu instrumentele europene aplicabile.  

Integritatea și operaționalitatea sistemului informațional sunt inerente gestionării eficiente și eficace a resurselor și funcționării sistemului; va fi necesar de încurajat utilizarea unor asemenea mijloace în mod formal și formalizat pentru toți actorii identificați ai rețelei.
Măsurile în materie de vigilență ar trebui să fie elaborate, adoptate și aplicate în mod formalizat. Trebuie elaborate proceduri de management pentru gestionarea incidentelor adverse și a efectelor indezirabile grave.
Angajamentele procedurale locale și procedurile operative valabile trebuie să fie suficient de flexibile pentru a ține cont de situația specifică a fiecărei instituții.
Pentru a finaliza, dincolo de buna cunoaștere a cadrului juridic european, trei elemente fundamentale necesită suport : metodologia, calificarea și pluridisciplinaritatea.

Finalmente, un suport prețios pentru echipele Agenției de Transplant din Moldova care se ocupă de inspectare, evaluare și control l-ar constitui instrumentele metodologice și lucrările indispensabile. 

